ขายหนักกลุ่ม ไฟฟ้า-สื่อสาร-หุ้นงบ Q1 แย่ กดตลาดปิดลบ 20 จุด ลุ้นพรุ่งนี้รีบาวด์
SET ปิดลบ 20 จุด นักลงทุนเทขายหุ้นกลุ่มโรงไฟฟ้า-สื่อสาร-หุ้นงบไตรมาส 1/66 และกังวลนโยบายพรรคก้าวไกลมุ่งลดค่าไฟ หวั่นกระทบต่อผลประกอบการกลุ่มผู้ผลิตไฟฟ้าขนาดใหญ่ สำหรับแนวโน้มวันพรุ่งนี้ลุ้นรีบาวด์หลังร่วงแรง ให้แนวรับ 1,530 จุด ส่วนแนวต้าน 1,555 จุด
SET ปิดลบ 20 จุด นักลงทุนเทขายหุ้นกลุ่มโรงไฟฟ้า-สื่อสาร-หุ้นงบไตรมาส 1/66 และกังวลนโยบายพรรคก้าวไกลมุ่งลดค่าไฟ หวั่นกระทบต่อผลประกอบการกลุ่มผู้ผลิตไฟฟ้าขนาดใหญ่ สำหรับแนวโน้มวันพรุ่งนี้ลุ้นรีบาวด์หลังร่วงแรง ให้แนวรับ 1,530 จุด ส่วนแนวต้าน 1,555 จุด
15 พ.ค. 2566

นายวทัญ จิตต์สมนึก ผู้อำนวยการฝ่ายวิเคราะห์กลยุทธ์ บล.พาย กล่าวว่า ตลาดหุ้นไทยวันนี้ปรับตัวลงแรง รับแรงกดดันขายหุ้นกลุ่มโรงไฟฟ้าทั้ง GULF, GPSC, BGRIM เนื่องจากพรรคก้าวไกล ซึ่งชนะการเลือกตั้ง มีนโยบายหาเสียงชัดเจนจะลดค่าครองชีพให้กับประชาชน โดยเฉพาะ “ค่าไฟแฟร์” ถูกและเป็นธรรมกับประชาชน ทำให้ตลาดกังวลว่าอาจเห็นการปรับลดค่า Ft ซึ่งจะกระทบต่อผลประกอบการกลุ่มผู้ผลิตไฟฟ้าขนาดใหญ่
พร้อมกันนั้น ยังมีแรงขายในหุ้นกลุ่มสื่อสารและหุ้นที่เกี่ยวข้องกับการเมืองเพื่อทำกำไร หลังจากราคาปรับขึ้นไปมาแล้วในช่วงก่อนการเลือกตั้ง รวมถึงขายหุ้นที่ผลประกอบการไตรมาสแรกออกมาไม่ดีสร้างความผิดหวังอย่าง บริษัท คาราบาวกรุ๊ป จำกัด (มหาชน) หรือ CBG และกลุ่ม JMART
สำหรับแนวโน้มวันพรุ่งนี้คาดตลาดหุ้นมีโอกาสรีบาวด์หลังจากวันนี้ลงไปลึกให้แนวรับไว้ที่ 1,530 จุด ส่วนแนวต้าน 1,555 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
GULF มูลค่าการซื้อขาย 3,641.33 ล้านบาท ปิดที่ 48.00 บาท ลดลง 4.50 บาท
CPALL มูลค่าการซื้อขาย 2,951.66 ล้านบาท ปิดที่ 64.75 บาท ลดลง 1.75 บาท
ADVANC มูลค่าการซื้อขาย 2,879.04 ล้านบาท ปิดที่ 211.00 บาท ลดลง 10.00 บาท
KBANK มูลค่าการซื้อขาย 2,814.35 ล้านบาท ปิดที่ 137.00 บาท เพิ่มขึ้น 1.50 บาท
AOT มูลค่าการซื้อขาย 2,755.26 ล้านบาท ปิดที่ 73.25 บาท ราคาไม่เปลี่ยนแปลง